**PREDKLADACIA SPRÁVA**

Ministerstvo pôdohospodárstva a rozvoja vidieka Slovenskej republiky predkladá návrh zákona, ktorým sa mení a dopĺňa zákon č. 136/2000 Z. z. o hnojivách v znení neskorších predpisov (ďalej len „návrh zákona“), ako iniciatívny materiál na základe odôvodneného stanoviska – Porušenie č. 2012/2097 EK C (2016) 6141 final z 30. septembra 2016.

Návrh zákona sa predkladá z dôvodu úpravy správnych aplikačných postupov tak, aby nedochádzalo k bodovému znečisteniu, resp. aby sa predišlo možnej kontaminácii podzemných vôd s následným vstupom nežiaducich látok do potravového reťazca.

 Návrh zákona upravuje aj obdobie dočasného uskladnenia hospodárskych hnojív na poľnohospodárskej pôde v zraniteľných oblastiach, v zmysle pripomienok Európskej komisie (ďalej len „Komisia“) uplatnených v odôvodnenom stanovisku a v súlade so smernicou Rady [91/676/EHS](http://eur-lex.europa.eu/LexUriServ/LexUriServ.do?uri=CELEX:31991L0676:SK:HTML) z 12. decembra 1991 o ochrane vôd pred znečistením dusičnanmi z poľnohospodárskych zdrojov v platnom znení, k terajšiemu zneniu zákona. Komisia vyhodnotila legislatívnu úpravu zákona č. 136/2000 Z. z. o hnojivách v znení neskorších predpisov ako nedostatočnú a požiadala slovenské orgány o prijatie nápravy. Predložený návrh obdobia dočasného skladovania hospodárskych hnojív na poľnohospodárskej pôde v zraniteľných oblastiach zohľadňuje odporúčania a  požiadavky Komisie.

Návrh zákona nebude predmetom vnútrokomunitárneho pripomienkového konania.

Návrh zákona bude mať pozitívny vplyv na životné prostredie z hľadiska ochrany pôd a vôd pred dusičnanmi, ako aj pozitívny vplyv na životné prostredie v okolí ľudských obydlí. Návrh zákona bude mať pozitívny vplyv na rozpočet verejnej správy, v dôsledku vzniku možnosti udeľovania sankcií pri porušení zákonných ustanovení. Návrh zákona bude mať pozitívny vplyv na podnikateľské prostredie, nakoľko na základe navrhovanej úpravy § 3a ods. 1 už nebude potrebné žiadať o vydanie povolenia pred každou aplikáciou sekundárneho zdroja živín alebo kompostu, ak nedôjde k zmene ich výrobných podmienok. Návrh zákona nebude mať sociálne vplyvy, vplyv na informatizáciu spoločnosti a ani vplyvy na služby verejnej správy pre občana.

Návrh zákona je v súlade s Ústavou Slovenskej republiky, ústavnými zákonmi, nálezmi ústavného súdu, zákonmi a ostatnými všeobecne záväznými právnymi predpismi, medzinárodnými zmluvami, ktorými je Slovenská republika viazaná, ako aj s právne záväznými aktmi Európskej únie.

Účinnosť zákona sa navrhuje od 1. decembra 2017, z dôvodu vytvorenia časového priestoru na oboznámenie sa podnikateľov v pôdohospodárstve s navrhovanou úpravou zákona č. 136/2000 Z. z. o hnojivách v znení neskorších predpisov.

Návrh zákona bol predmetom pripomienkového konania, ktorého výsledky sú uvedené vo vyhodnotení pripomienkového konania. Návrh zákona sa predkladá s rozporom so Slovenskou poľnohospodárskou a potravinárskou komorou, pokiaľ ide o zásadnú pripomienku nad rámec navrhovanej novely.